钦定古今图书集成/明伦汇编/闺媛典/第307卷 > 皇清四十 > 唐存仁妻李氏〈乐氏附〉
## 钦定古今图书集成/明伦汇编/闺媛典/第307卷 > 皇清四十 > 唐存仁妻李氏〈乐氏附〉

按《金谿县志》：李氏，唐存仁妻。仁早世无嗣，李誓死靡他。舅姑老，遗弱子，存质命鞠之。自襁褓既长，以其外大父大参孙女乐氏为配，娣姒雅相得。乐生一子，从姑命育于李，遂名公李。未几，存质与舅姑俱殁，时公李甫二岁。李谓乐曰：“‘舅姑虽逝，我实足以抚尔子，尔志云何’？乐泣曰：‘姒无子尚然，岂有子而反萌他志？愿’” 共抚此子，继唐氏宗祧。李弟渭思宦游，欲李携甥同往，李不可。及令建安，又强之，李曰：“儿能读书矣。” 遂往焉，渭思即以其女为甥配。未几，渭思雉经孤城。初，李欲与难，弟曰：“姊亟逃，姊死，甥焉恃？” 遂辗转流离，挟公李出，万死一生以归。悉披其先世遗书，篝灯亲教之，而公李遂以成名。李乐卒，进士张士任为诗吊之。